Πληροφορίες: Ειρήνη Τσαλουχίδου

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 10.06.2025

**Αρ. Πρωτ.:**  646

ΠΡΟΣ: κ. Κ. Μητσοτάκη, Πρωθυπουργό της Χώρας

**ΚΟΙΝ: «Πίνακας Αποδεκτών»**

ΘΕΜΑ: «Επιβάλλεται η προστασία της α’ κατοικίας των ατόμων με αναπηρία, χρόνιες / σπάνιες παθήσεις και των οικογενειών τους**»**

***Αξιότιμε κύριε Πρωθυπουργέ,***

Όπως γνωρίζετε, η **Εθνική Συνομοσπονδία Ατόμων με Αναπηρία (Ε.Σ.Α.μεΑ.)** αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένος Κοινωνικός Εταίρος της ελληνικής Πολιτείας σε ζητήματα αναπηρίας, χρόνιας, σπάνιας πάθησης.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες/ ή και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή, σας μεταφέρουμε την αγωνία και την απόγνωση πολλών ατόμων με αναπηρία, χρόνιες ή/και σπάνιες παθήσεις και των οικογενειών τους σχετικά με τους πλειστηριασμούς της α’ κατοικίας τους. Καθημερινά, ενημερωνόμαστε για τον προγραμματισμό αλλά και την υλοποίηση πλειστηριασμού κατοικιών που είτε ανήκουν σε άτομα με αναπηρία είτε κατοικούνται από άτομα με αναπηρία.

***Κύριε Πρωθυπουργέ,***

Λαμβάνοντας υπόψη ότι τα άτομα με αναπηρία, χρόνιες ή/και σπάνιες παθήσεις και οι οικογένειές τους αντιμετωπίζουν πλέον ένα δραματικό κύμα ακρίβειας στα προϊόντα, την ενέργεια, τα καύσιμα κ.α., η οποία καθιστά αδύνατη ακόμα και την κάλυψη των βασικών καθημερινών τους αναγκών, εάν ληφθούν υπόψη τα πενιχρά εισοδήματά τους και το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία τους, κρίνουμε επιβεβλημένη, τη συμπερίληψη μέτρων για να υπάρξει ολοκληρωμένη στήριξη των ατόμων με αναπηρία, με χρόνιες/σπάνιες παθήσεις και των οικογενειών τους, μέσω ενός συνολικού πλαισίου συνδυαστικών οικονομικών μέτρων και το οποίο σας έχουμε υποβάλει με την [υπ’ αρ. πρ. 803/3-9-24 επιστολή μας](https://www.esamea.gr/el/article/ston-prwthypoyrgo-k-mhtsotakh-gia-ta-empodia-sthn-eyresh-ergasias-gia-ta-atoma-me-anaphria) μεταξύ αυτών και της προστασίας της α’ κατοικίας τους.

Η προστασία της ζωής, η διασφάλιση αξιοπρεπούς επιπέδου διαβίωσης και ο σεβασμός των ανθρωπίνων δικαιωμάτων, είναι αδιαχώριστα και θα πρέπει να ληφθούν άμεσα μέτρα προκειμένου κανένα άτομο με αναπηρία, χρόνια ή/και σπάνια πάθηση να μη μείνει στο δρόμο.

Η Ε.Σ.Α.μεΑ. διεκδικεί εδώ και τώρα την προστασία από πλειστηριασμό της πρώτης κατοικίας που ανήκει σε άτομα με αναπηρία, χρόνιες ή/και σπάνιες παθήσεις ή στα πρόσωπα που έχουν στην οικογένειά τους άτομα με αναπηρία, χρόνια/σπάνια πάθηση, εφόσον αυτή ιδιοκατοικείται, καθώς και τη μη πώληση στεγαστικού ή καταναλωτικού δανείου που ανήκει σε άτομα με αναπηρία σε funds.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κ. Κ. Πιερρακάκη, Υπουργό Εθνικής Οικονομίας και Οικονομικών
* κα Δ. Μιχαηλίδου, Υπουργό Κοινωνικής Συνοχής & Οικογένειας
* κ. Χ.-Γ. Σκέρτσο, Υπουργό Επικρατείας
* κ. Ν. Παπαθανάση, Αναπληρωτή Υπουργό Εθνικής Οικονομίας & Οικονομικών
* Πρόεδρο & Μέλη Διαρκούς Επιτροπής Κοινωνικών Υποθέσεων της Βουλής των Ελλήνων
* Μέλη του Ελληνικού Κοινοβουλίου
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |